**Skrb za stvarstvo v katehezi in pastorali**Meditacija za dekanijsko rekolekcijo, marec 2023

Pripravil: br. Stane Bešter OFMCap

Danes je vse bolj potreben in poudarjen ekološki vidik. Zgovoren je ekološki rek: »Zemljo, svet smo si izposodili od zanamcev«, zato si moramo prizadevati, da jim jo bomo vrnili in ohranili takšno, da bodo tudi oni lahko živeli. Če se kdo želi angažirati na področju ekologije družbeno bolj konkretno, je to njegova stvar in odločitev, naloga nas oznanjevalcev in katehetov pa je, da oznanjamo in posredujemo temeljno krščansko oznanilo. V tem oziru je veliko prispeval papež Frančišek z okrožnico o skrbi za skupen dom *Hvaljen, moj Gospod* (*Laudato si*), ki naj nam bo temeljna snov za premišljevanje v oznanjevanju in katehezi. Želim vam posredovati nekaj poudarkov, ki mi osebno veliko pomenijo.

**Bog je stvarnik vsega.** Osnova in izhodišče je besedilo čisto na začetku Svetega pisma, ki govori o tem, da je Bog stvarnik vsega in ugotovitev, da je bilo vse, kar je bilo ustvarjeno dobro in Božji dar. Dar pa lahko sprejmeš le, če ti je podarjen, sicer si ga ne smeš prilastiti ali celo zlorabiti.

**Izvirni greh** proti skrbi za stvarstvo je v brutalnem prilaščanju. Vemo, da potrebujemo dobrine za človeka vredno življenje. Delo in delavno mesto sta preprosto pogoj za preživetje posameznika in družine ter človeka vredno življenje.Problematično pa je, če postanemo pogoltni, pohlepni, kar nas potisne v sebično prilaščanje in prepričanje, da imamo za to neomejeno pravico. Ni res, ne smemo si vsega privoščiti in nimamo absolutne pravice. Stvari so Božji dar, ki nam je zaupan, zato se učimo imeti do njih odgovoren odnos. Poleg tega pa nismo sami na svetu in se moramo ozirati tudi na potrebe drugih. Človeštvo je do danes na mnogih področjih ravnalo do narave pogoltno. Na to nas opominjajo ekološki problemi, ki jih vedno bolj pereče doživljamo. Temeljnega pomena jeodpoved nebrzdanemu prilaščanju.Če se temu odpovemo, smo do vsega bolj spoštljivi in sočutni, še zlasti do bližnjih.

**Bog je izročil stvarstvo človeku v odgovorno upravljanje.** »Napolnita zemljo in si jo podvrzita; gospodujta ribam v morju in pticam na nebu ter vsem živalim, ki se gibljejo po zemlji!« (1 Mz 1,28). Bog je zahteval od prvega človeka odgovorno ravnanje z zemljo in stvarstvom (prim. 1 Mz 2, 16-17).

Zgovoren in navdihujoč zgled tega je **sv. Frančišek Asiški**, ki je znan po zahtevnem asketskem življenju v odpovedovanju sebi in sebičnosti. Brate je opozarjal, naj si ničesar ne prilaščajo: »Vračajmo Najvišjemu in vzvišenemu Gospodu Bogu vse dobrine; in priznavajmo, da so vse njegove ter se za vse zahvaljujmo Njemu, od katerega prihaja vse dobro … On je edini dober. « (FNPVod 17,17-18). Frančišek je z asketsko držo v sebi doživel popoln preobrat. Po odpovedi kakršnemu koli prilaščanju stvari in živih bitij je odkril in doživel njihovo prvotno dobrost in lepoto, ki jim jo je podaril Bog s stvarjenjem. To izkušnjo je izpovedal v Hvalnici stvarstva – Sončni pesmi: vse stvari in živa bitja mu postanejo bratje in sestre, tudi sonce, luna, zvezde, veter, voda, ogenj … V vseh ustvarjenih bitjih in skupaj z njimi izpoveduje: »Najvišji, vsemogočni, dobri Gospod, tebi hvala, slava in čast in ves blagoslov (FSp 1).

**V spodbudo …**

Vse, kar obstaja, nam je darovano in zaupano, zato imamo odgovornost do Darovalca. Zato z dobrinami ravnajmo hvaležno in odgovorno, v sočutju in solidarnosti do bližnjih. Naj v tem prizadevanju raste v nas vera, da je Bog naš dobri Oče in da smo v Kristusu vsi bratje in sestre med seboj, po zgledu sv. Frančiška tudi sonce in luna in zvezde, … in vsi slavimo in častimo dobrega Boga, našega nebeškega Očeta. Na temelju vsega tega bomo po navdihu Svetega Duha tudi našli prave besede za oznanilo in ravnanje v skrbi za stvarstvo. Prav je, da v tem prizadevanju in ravnanju tudi mi postanemo svetel zgled našim sodobnikom.